**REPUBLIKA HRVATSKA**

**ŽUPANIJA ŠIBENSKO-KNINSKA**

**GRAD SKRADIN**

**Gradsko vijeće**

KLASA: 120-01/23-01/2

URBROJ: 2182-03-02-23-1

Skradin, 26. svibnja 2023.g.

Na temelju članka 90.a Zakona o lokalnoj i područnoj (regionalnoj) samoupravi (''Narodne novine'', broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17, 98/19 i 144/20), članaka 3. i 6. Zakona o plaćama u lokalnoj i područnoj (regionalnoj) samoupravi („Narodne novine“, broj 28/10, 10/23) i članka 34. Statuta Grada Skradina („Službeni vjesnik Šibensko-kninske županije“, broj 3/21, 15/22), Gradsko vijeće Grada Skradina, na prijedlog gradonačelnika, na 15. sjednici održanoj 26. svibnja 2023. godine, donosi

**O D L U K U**

**o određivanju plaće i drugih prava gradonačelnika i zamjenika**

**gradonačelnika i njihovim naknadama za rad ako dužnost obnašaju**

**bez zasnivanja radnog odnosa**

**Članak 1.**

Ovom Odlukom određuju se osnovica i koeficijenti za obračun plaće gradonačelnika i zamjenika gradonačelnika iz reda pripadnika srpske nacionalne manjine (u nastavku teksta: dužnosnici) koji svoju dužnost u Gradu Skradinu obavljaju profesionalno, te visina naknade za rad i druga prava dužnosnika koji svoju dužnost obnašaju bez zasnivanja radnog odnosa, te druga prava dužnosnika.

**Članak 2.**

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**Članak 3.**

Plaću dužnosnika koji svoju dužnost obavlja profesionalno čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%.

Koeficijenti za obračun plaće dužnosnika iz stavka 1. ove Odluke iznose:

- za obračun plaće gradonačelnika – 4,25,

- za obračun plaće zamjenika gradonačelnika –3,15.

**Članak 4.**

Osnovica za obračun plaće dužnosnika jednaka je osnovici koja se primjenjuje na obračun plaće državnih dužnosnika.

**Članak 5.**

Dužnosnik koji dužnost obavlja profesionalno, ostvaruje pravo na plaću i druga prava određena posebnim zakonima (kao što su: prava iz mirovinskog osiguranja, zdravstvenog osiguranja, prava po osnovi rodiljinog dopusta i sl.), a vrijeme obavljanja dužnosti uračunava mu se u staž osiguranja.

Dužnosnik koji dužnost obavlja profesionalno, ima pravo na naknadu stvarnih materijalnih troškova nastalih u svezi s obnašanjem dužnosti, kao što su: putni troškovi i drugi troškovi (trošak prijevoza, dnevnica za službeno putovanje, trošak noćenja) kao i neka druga prava, kao što su: pravo na korištenje službenog automobila i sl.

Troškovi noćenja priznaju se u visini stvarno plaćenih izdataka, a visina dnevnice za službeno putovanje utvrđuje se u visini koju Vlada RH propisuje za korisnike koji se financiraju iz državnog proračuna.

-2-

**Članak 6.**

Gradonačelniku i njegovu zamjeniku koji dužnost obnašaju bez zasnivanja radnog odnosa utvrđuje se pripadajući koeficijent za obračun naknade:

- za gradonačelnika – 2,12

- za zamjenika gradonačelnika – 1,56.

**Članak 7.**

Za vrijeme obnašanja dužnosti dužnosnici koji svoju dužnost obavljaju bez zasnivanja radnog odnosa imaju, osim prava na naknadu za rad, pravo na naknadu stvarnih materijalnih troškova nastalih u svezi s obnašanjem dužnosti (troškova prijevoza, dnevnica i drugih troškova vezanih za službeno putovanje) u visinikoju Vlada RH propisuje za korisnike koji se financiraju iz državnog proračuna.

**Članak 8.**

Rješenja o utvrđivanju plaće dužnosnika donosi pročelnik Upravnog odjela za gospodarstvo, komunalne djelatnosti i lokalnu samoupravu.

Protiv rješenja iz stavka 1. ovoga članka žalba nije dopuštena, ali se može pokrenuti upravni spor u roku od 30 dana od dana dostave rješenja.

Sredstva za provedbu ove odluke osiguravaju se u Proračunu Grada Skradina, a njihovu isplatu vrši Upravni odjel za financije, imovinsko-pravne poslove i društvene djelatnosti temeljem donesenih rješenja.

**Članak 9.**

Stupanjem na snagu ove Odluke prestaju važiti Odluka o plaći i drugim pravima gradonačelnika i zamjenika gradonačelnika Grada Skradina („Službeni vjesnik Šibensko-kninske županije“, broj 8/10, 13/15, 19/21) i Odluka o naknadi za rad zamjenika gradonačelnika Grada Skradina koji dužnost obnašaju bez zasnivanja radnog odnosa ("Službeni vjesnik Šibensko-kninske županije“, broj 8/10).

**Članak 10.**

Ova Odluka stupa na snagu osmog dana od dana objave u „Službenom vjesniku Šibensko-kninske županije“.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.